Trump later vandag in beskuldigdebankDonald Trump Maandag met sy aankoms in New York. (Foto: Ed JONES / AFP) Donald Trump, voormalige Amerikaanse president, sal hom later vandag by ŉ hof in New York aanmeld waar hy in die beskuldigdebank sal moet verskyn. Die saak handel oor die swygbetaling wat glo weke voor die Amerikaanse verkiesing in 2016 aan ŉ pornoster gemaak is. Trump sal na verwagting kort ná 14:15 Amerikaanse tyd voor regter Juan Merchan in die hof in Manhattan verskyn, waar die aanklag teen hom bekend gemaak sal word. Hy sal na verwagting onskuldig pleit. Amerikaanse nuuskanale sal nié toegelaat word om die hofverrigting uit te saai nie, maar verslaggewers sal wel tyd gegun word om voor die verrigtinge foto’s van die oudpresident in die hofsaal te neem. Verslaggewers wag Dinsdag buite Trump Towers in Manhattan in afwagting op Donald Trump se hofverskyning. (Foto: Leonardo Munoz / AFP) CNN berig Trump het reeds Maandag in New York aangekom waar hy op die vooraand van sy hofverskyning met sy prokureurs Susan Necheles en Joe Tacopina by Trump Towers in Manhattan vergader het. Daar word verwag dat Trump se vingerafdrukke voor sy verskyning later vandag geneem sal word. Daar kan moontlik ook ŉ gesigfoto (“mugshot”) van die oudpresident geneem word voordat hy in die hof moet verskyn. Verslaggewers wag Dinsdag buite Trump Towers in Manhattan in afwagting op Donald Trump se hofverskyning. (Foto: Yasushi kaneko / Yomiuri / The Yomiuri Shimbun via AFP) Trump sal wel nié in boeie geslaan word nie, het Tacopina verseker. “President Trump sal nie ŉ pleitooreenkoms in hierdie saak aangaan nie. Dit gaan nie gebeur nie. Daar is geen misdaad nie,” het Tacopina in die aanloop tot die hofverskyning aan NBC se Today Show gesê. Trump sal na verwagting ná sy verskyning na Florida terugkeer en beplan om binne ure ŉ toespraak by Mar-a-Lago, sy woning in Florida, te maak. Dit is moeilik om in hierdie stadium te bespiegel of tronkstraf Trump in die gesig staar aangesien dit steeds nie duidelik is presies waarvan die oudpresident aangekla word nie.